

 **ประกาศเทศบาลตำบลมะกอกเหนือ**

**เรื่อง รายงานแสดงผลการปฏิบัติงานตามนโยบายของนายกเทศมนตรีตำบลมะกอกเหนือ**

 **ประจำปีงบประมาณ พ.ศ. ๒๕60**

……………………………….

 ตามที่พระราชบัญญัติเทศบาล พ.ศ.๒๔๙๖ แก้ไขเพิ่มเติม(ฉบับที่ 13 พ.ศ.๒๕52 มาตรา ๔๘ ทศ วรรคห้า กำหนดให้นายกเทศมนตรีจัดทํารายงานแสดงผลการปฏิบัติงาน ตามนโยบายที่ได้แถลงไว้ต่อสภาเทศบาลเป็นประจําทุกปี นั้น

 บัดนี้ นายกเทศมนตรีตำบลมะกอกเหนือ ได้รายงานแสดงผลการปฏิบัติงานตามนโยบายที่ได้แถลงไว้ต่อสภาเทศบาลตำบลมะกอกเหนือ แล้ว ฉะนั้น เพื่อถือปฏิบัติให้เป็นไปตามเจตนารมณ์แห่งพระราชบัญญัติเทศบาล พ.ศ.๒๔๙๖ แก้ไขเพิ่มเติม (ฉบับที่ ๑3) พ.ศ.๒๕๔๖ มาตรา ๔๘ ทศ วรรคหก เทศบาลตำบลมะกอกเหนือ จึงขอประกาศรายงานแสดงผลการปฏิบัติงานตามนโยบายของนายกเทศมนตรีตำบลมะกอกเหนือ ประจําปีงบประมาณ พ.ศ.๒๕60 เพื่อให้ประชาชนทราบ ตามเอกสารแนบท้ายประกาศนี้

 จึงขอประกาศมาเพื่อทราบโดยทั่วกัน

 ประกาศ ณ วันที่ 14 เดือน มีนาคม พ.ศ. ๒๕60



 (นายรนชัย ตั้งพูนผลวิวัฒน์)

 นายกเทศมนตรีตำบลมะกอกเหนือ

**รายงานแสดงผลการปฏิบัติงานในรอบหนึ่งปี**

**ประจำปีงบประมาณ พ.ศ. 2560**

**นายรนชัย ตั้งพูนผลวิวัฒน์ นายกเทศมนตรีตำบลมะกอกเหนือ**

**เสนอต่อสภาเทศบาลตำบลมะกอกเหนือ**

**---------------------------------------------------**

**เรียน ประธานสภาเทศบาลตำบลมะกอกเหนือ และสมาชิกสภาเทศบาลทุกท่าน**

 ตามที่คณะกรรมการการเลือกตั้งได้ประกาศรับรองผลการเลือกตั้งนายกเทศมตรีตำบลมะกอกเหนือ ให้กระผม นายรนชัย ตั้งพูนผลวิวัฒน์ เป็นผู้ได้รับเลือกตั้งเป็นนายกเทศมตรีตำบลมะกอกเหนือ และกระผมได้แถลงนโยบายต่อสภาอันทรงเกียรติแห่งนี้ เมื่อวันที่ 28 กุมภาพันธ์ 2556 ไว้ 6 ด้าน ได้แก่ ด้านโครงสร้างพื้นฐาน ด้านเศรษฐกิจ ด้านการศึกษา กีฬา ศาสนา วัฒนธรรม ด้านสาธารณสุข ด้านบริหารจัดการ และด้านการท่องเที่ยว โดยได้กำหนดวิสัยทัศน์การพัฒนาเพื่อเป็นกรอบแนวทางและทิศทางในการพัฒนา ไว้ว่า “ปากคลองก้าวไกล ประชาร่วมใจ มุ่งมั่นพัฒนา **”** ซึ่งวิสัยทัศน์ ดังกล่าวกระผมได้ยึดถือเป็นเป้าหมายในการปฏิบัติงานตลอดมา

 ตลอดปีงบประมาณ พ.ศ. 2560 ที่ผ่านมานี้ การบริหารงานของเทศบาลตำบลมะกอกเหนือ ภายใต้ความรับผิดชอบของกระผม กระผมและคณะผู้บริหารได้ดำเนินการแก้ไขปัญหาความเดือดร้อนและตอบสนองต่อความต้องการของประชาชน เพื่อให้พี่น้องประชาชน ได้รับประโยชน์และความพึงพอใจสูงสุดตามที่ได้คาดหวังเอาไว้ แต่ยังมีข้อจำกัดหลายประการ ไม่ว่าจะเป็นปัญหาเรื่องงบประมาณที่ไม่เพียงพอ ตลอดจนนโยบายต่างๆ ของรัฐบาลที่เปลี่ยนแปลงไป รวมทั้งปัญหาต่างๆ ที่เกิดขึ้นใหม่ทำให้นโยบายบางอย่างยังไม่บรรลุวัตถุประสงค์ เป้าหมายที่วางไว้ อย่างไรก็ตามกระผมก็พยายามทำตามนโยบายที่ได้กำหนดไว้ ทำให้นโยบายต่างๆ บางอย่างประสบผลสำเร็จเป็นที่น่าพอใจในระดับหนึ่ง เพื่อให้คนส่วนใหญ่ได้รับประโยชน์มากที่สุด จึงขอแถลงผลการดำเนินงาน ตามนโยบายที่ได้แถลงต่อสภาเทศบาลตำบลมะกอกเหนือ ดังนี้

**1. นโยบายด้านโครงสร้างพื้นฐาน**

 นโยบายด้านโครงสร้างพื้นฐาน ได้ดำเนินการก่อสร้างและปรับปรุงถนนสายต่างๆ ภายในชุมชนเพื่อให้ได้มาตรฐาน ประชาชนสามารถใช้รถใช้ถนนได้อย่างปลอดภัย นอกจากนี้ได้ดำเนินการแก้ไขปัญหาในเรื่อง ปริมาณน้ำประปาให้มีปริมาณเพียงพอกับความต้องการของครัวเรือน รวมทั้งได้แก้ปัญหาความเดือดร้อนในด้านอื่นๆ ของประชาชน เช่น การสร้างเขื่อนกั้นตลิ่งพัง โดยได้ดำเนินการตามโครงการต่างๆ ดังต่อไปนี้

|  |  |  |
| --- | --- | --- |
| **ลำดับที่** | **โครงการ/กิจกรรม** | **งบประมาณที่ใช้** |
| 1 | โครงการก่อสร้างเขื่อนกั้นตลิ่งพัง (ข้างบ้านป้านวย) | 198,500 |
| 2 | โครงการก่อสร้างถนน คสล. ซอยศิริราษฎร์ | 1,115,000 |
| 3 | โครงการก่อสร้างถนน คสล. ซอยฉางดำ | 1,044,500 |
| 4 | โครงการปรับปรุงซ่อมแซมถนน คสล.หลังสถานี-เขาทอง | 1,685,000 |
| 5 | โครงการก่อสร้างถังน้ำใส คสล. | 334,000 |

**2. นโยบายด้านเศรษฐกิจ**

 นโยบายด้านเศรษฐกิจ ได้ทำการปรับปรุงตลาดสดของเทศบาลให้ได้มาตรฐาน สะอาด

เป็นระเบียบเรียบร้อย เป็นตลาดที่น่าซื้อ รวมทั้งส่งเสริมให้มีการจำหน่ายสินค้าทั้งวัน เพื่อให้ประชาชนได้จับจ่ายซื้อสินค้าได้ตลอด ทั้งอาหารสดและอาหารแห้ง ตลอดจนได้จัดให้มีตลาดเปิดท้ายทุกวันพฤหัสบดี เป็นการเปิดโอกาสให้ประชาชนได้นำสินค้า และพืชผัก ผลไม้ มาวางขาย เป็นการกระตุ้นเศรษฐกิจของชุมชน และได้ส่งเสริมให้ประชาชนยึดหลักปรัชญาของเศรษฐกิจพอเพียงในการดำรงชีวิต

 นอกจากนี้ยังได้ปรับปรุงโรงฆ่าสัตว์ของเทศบาลให้ได้มาตรฐานเพื่อรองรับปริมาณการเพิ่มขึ้นของสุกรที่นำมาฆ่า ถือได้ว่าเป็นการเพิ่มรายได้ให้แก่เทศบาลเพื่อนำรายได้พัฒนาท้องถิ่น และสร้างงานสร้างอาชีพให้กับคนในชุมชนได้อีกทางหนึ่ง

**3. นโยบายด้านการศึกษา กีฬา ศาสนา วัฒนธรรม**

นโยบายด้านการศึกษา ได้ดำเนินการส่งเสริมการเรียนรู้ของเด็กในศูนย์พัฒนาเด็กบ้านปากคลอง ให้มีการเรียนรู้ การร่วมกิจกรรมต่างๆ ที่ก่อให้เกิดการพัฒนาการเจริญเติบโตของเด็กให้เหมาะสมตามวัย เช่น การจัดให้เด็กได้เรียนรู้นอกสถานที่ การขอรับการจัดสรรงบประมาณเพื่อเป็นค่าอาหารเสริม (นม) ให้กับเด็กใน ศพด.บ้านปากคลอง และโรเรียนวัดเขาทอง รวมทั้งการจัดสรรค่าอาหารกลางวันแก่เด็ก ด้านการกีฬา ได้ส่งเสริมการเล่นกีฬาในทุกระดับ โดยมีจุดมุ่งหมายเพื่อให้ผู้เล่นมีสุขภาพแข็งแรง มีความรักความสามัคคีในหมู่คณะ เช่น กีฬาระหว่างศูนย์พัฒนาเด็กเล็ก กีฬาคนพิการ และด้านศาสนา วัฒนธรรม ได้ดำเนินการจัดกิจกรรมต่างๆ ร่วมกับประชาชนในพื้นที่ เพื่อส่งเสริมและอนุรักษ์ประเพณี วัฒนธรรม ให้สืบทอดต่อคนรุ่นหลัง โดยได้ดำเนินการตามโครงการต่างๆ ดังต่อไปนี้

|  |  |  |
| --- | --- | --- |
| **ลำดับที่** | **โครงการ/กิจกรรม** | **งบประมาณที่ใช้** |
| 1 | โครงการเรียนรู้สู่โลกกว้าง | 3,900 |
| 2 | โครงการจัดกิจกรรมปิดภาคเรียน | - |
| 3 | โครงการจัดงานวันเด็กแห่งชาติ | 34,009 |
| 4 | โครงการแข่งขันกีฬาระหว่าง ศ.พ.ด. | 15,000 |
| 5 | โครงการแข่งขันกีฬาท้องถิ่นสัมพันธ์ | - |
| 6 | จัดซื้ออาหารเสริม (นม) ให้กับ ศพด.บ้านปากคลอง | 99,121.92 |
| 7 | จัดซื้ออาหารเสริม (นม) ให้กับ รร.วัดเขาทอง | 182,463 |
| 8 | ค่าจ้างเหมาประกอบอาหารกลางวันให้กับ ศพด.บ้านปากคลอง | 248,400 |
| 9 | อุดหนุนค่าอาหารกลางวันให้กับ รร.วัดเขาทอง | 488,000 |
| 10 | โครงการกีฬาคนพิการสัมพันธ์ | 3,900 |
| 11 | โครงการส่งท้ายปีเก่าต้อนรับปีใหม่ | 16,877 |
| 12 | โครงการวันกตัญญู | 20,000 |
| 13 | โครงการตักบาตรเทโว | 850 |
| 14 | โครงการแห่เทียนพรรษาและถวายผ้าอาบน้ำฝน | 15,000 |

**4. นโยบายด้านสาธารณสุข**

 นโยบายด้านสาธารณสุข ได้ดำเนินการจัดกิจกรรมส่งเสริมการดูแลสุขภาพของประชาชนในพื้นที่โดยปฏิบัติงานร่วมกับโรงพยาบาลส่งเสริมสุขภาพตำบลบ้านปากคลอง และ อสม.เพื่อให้ประชาชนมีสุขภาพที่แข็งแรง ป้องกันและบรรเทาโรคภัยต่างๆ ที่เกิดขึ้น เช่น การตรวจวัดความดัน คัดกรองโรคเบาหวาน การจัดหาอุปกรณ์ออกกำลังกายพร้อมสถานที่ออกกำลังกายที่มีมาตรฐาน การส่งเสริมการให้ความรู้ด้านยาเสพติด ตลอดจนจัดสรรงบประมาณ สปสช. ให้กระจายและคลอบคลุมทุกกิจกรรมที่เป็นประโยชน์ด้านสุขภาพร่างกาย จิตใจ ทุกคนทุกชุมชนให้ทั่วถึงอย่างมีประสิทธิภาพ นอกจากนี้ยังได้รับการจัดสรรงบประมาณในการจัดสวัสดิการให้แก่ผู้สูงอายุ คนพิการ และเอดส์ ได้อย่างทั่วถึง โดยได้ดำเนินการตามโครงการต่างๆ ดังนี้

|  |  |  |
| --- | --- | --- |
| **ลำดับที่** | **โครงการ/กิจกรรม** | **งบประมาณที่ใช้** |
| 1 | โครงการตรวจคัดกรองกลุ่มเสี่ยงโรคเบาหวาน/ความดัน(งบ สปสช.) | 43,725 |
| 2 | โครงการรณรงค์ป้องกันโรคพิษสุนัขบ้า | 1,140 |
| 3 | โครงการล้างส้วมพร้อมกันวันสงกรานต์ | 3,410 |
| 4 | โครงการรณรงค์งดใช้โฟมบรรจุอาหาร | 10,000 |
| 5 | จัดซื้อเครื่องออกกำลังกาย | 121,000 |
| 6 | โครงการเยาวชนรุ่นใหม่ ห่างไกลยาเสพติด | 13,500 |
| 7 | จ่ายเบี้ยยังชีพให้ผู้สูงอายุ | 3,009,600 |
| 8 | จ่ายเบี้ยยังชีพความพิการ | 843,200 |
| 9 | จ่ายเบี้ยยังชีพผู้ป่วยเอดส์ | 4,000 |
| 10 | โครงการส่งเสริมศูนย์พัฒนาครอบครัว | 19,760 |

**5. นโยบายด้านบริหารจัดการ**

 *นโยบายด้านการบริหารจัดการ เป็นการดำเนินงานด้านต่างๆ ในภาพรวม เพื่อให้เทศบาลสามารถจัดการบริการสาธารณะให้แก่ประชาชนได้อย่างมีประสิทธิภาพ สะดวก รวดเร็ว และเป็นธรรม* เช่น ด้านความมั่นคงปลอดภัยในชีวิตและทรัพย์สิน ดำเนินการจัดตั้งจุดตรวจช่วงเทศกาล การปรับปรุงศูนย์ป้องกันฯ รวมทั้งจัดอบรม ศึกษาดูงาน เพื่อเพิ่มประสิทธิภาพการทำงานของ อปพร. ด้านการเงินและการคลัง ดำเนินการให้บริการจัดเก็บภาษีนอกสถานที่ เป็นการอำนวยความสะดวกให้กับประชาชน ด้านการส่งเสริมการมีส่วนร่วมของประชาชนในการบริหารงานของเทศบาล ได้จัดอบรมให้ความรู้แก่คณะกรรมการชุมชน เพื่อให้คณะกรรมการชุมชนมีความรู้ในบทบาทหน้าที่ของตัวเอง และด้านการพัฒนาบุคลากรของเทศบาล ได้มีการจัดอบรมให้ความรู้แก่บุคลากรเพื่อให้บุคลากรมีความรู้ ความสามารถ ทันต่อสถานการณ์และกฎหมาย โดยได้ดำเนินตามโครงการต่างๆ ดังต่อไปนี้

|  |  |  |
| --- | --- | --- |
| **ลำดับที่** | **โครงการ/กิจกรรม** | **งบประมาณที่ใช้** |
| 1 | โครงการอบรมให้ความรู้เรื่องกฎหมายแก่พนักงานเทศบาล พนักงานจ้าง | 14,900 |
| 2 | โครงการฝึกอบรมเพื่อเพิ่มประสิทธิภาพการทำงานของ อปพร. | 112,820 |
| 3 | โครงการป้องกันตั้งจุดตรวจเฝ้าระวังช่วงเทศกาล | - |
| 4 | โครงการปรับปรุงศูนย์ป้องกันและบรรเทาสาธารณภัย | 642,000 |
| 5 | โครงการอบรมกรรมการชุมชน | 98,600 |
| 6 | โครงการจัดเก็บภาษีนอกสถานที่ | - |

**6. นโยบายด้านการท่องเที่ยว**

 สืบเนื่องจากชุมชนปากคลอง เป็นชุมชนที่มีความเจริญมากในอดีต เป็นเมืองท่าที่สำคัญของการขนส่งทางน้ำ และทางบก นับได้ว่าเป็นชุมชนที่มีประวัติศาสตร์ที่ยาวยาน จึงมีนโยบายที่จะส่งเสริมแหล่งท่องเที่ยวเชิงวัฒนธรรมให้เกิดขึ้นในชุมชน โดยได้พยายามผลักดันโครงการก่อสร้างอุทยานปรมาจารย์สายเขาอ้อ เพื่อขอรับการจัดสรรงบประมาณในการก่อสร้างจากหน่วยงานต่างๆ

 สุดท้ายนี้ ตลอดระยะเวลาในการบริหารงานที่ผ่านมา กระผมพร้อมด้วยคณะผู้บริหารเทศบาลตำบลมะกอกเหนือ ขอขอบคุณทุกท่านที่มีส่วนร่วมในการสนับสนุนและส่งเสริมการปฏิบัติงาน ส่งผลให้การดำเนินงานประสบผลสำเร็จด้วยดีตลอดมา และจะมุ่งมั่นพัฒนาเทศบาลตำบลมะกอกเหนือให้มีศักยภาพ นำไปสู่ชุมชนที่น่าอยู่อย่างยั่งยืนตลอดไป



(ลงชื่อ)

 (นายรนชัย ตั้งพูนผลวิวัฒน์)

 นายกเทศมนตรีตำบลมะกอกเหนือ